สีข้างถลอก
ร้อนตัวจนต้องออกมาเขียนเฟซบุ๊กตอบโต้ทันที สำหรับ กิตติรัตน์ณ ระนอง อดีต รมว.คลัง
15 พ.ย. 2557

ร้อนตัวจนต้องออกมาเขียนเฟซบุ๊กตอบโต้ทันที สำหรับ กิตติรัตน์ณ ระนอง อดีต รมว.คลัง หลังจากกระทรวงการคลังออกมาเปิดเผยตัวเลขความเสียหายโครงการรับจำนำข้าวยุครัฐบาลยิ่งลักษณ์ 5.19แสนล้านบาท
ข้อเขียนของ เดอะโต้ง ตั้งข้อสังเกตแบบจับผิดการปิดบัญชีครั้งนี้ว่า ตัวเลขความเสียหายที่เดี๋ยวก็ 9 แสนล้าน เดี๋ยวก็ 7 แสนล้านนั้นท่าทางจะรวมโครงการประกันรายได้ของรัฐบาลนักพูดเข้ามาด้วย
ไม่รู้ว่าอ่านข่าวไม่จบ หรือคนตัดข่าวมาให้อ่านไม่ครบ เพราะคลังแจกแจงชัดเจน แบ่งความเสียหายเป็น 2 ช่วงเวลา คือ ยุครัฐบาลยิ่งลักษณ์ ชินวัตร จำนวน 4 โครงการ เสียหายไป 5.18 แสนล้านบาท 
ส่วนโครงการที่เกิดก่อนรัฐบาลยิ่งลักษณ์ รวม 11 โครงการ ที่มีโครงการประกันรายได้ด้วยนั้น เสียหายรวม 1.63 แสนล้านบาท
แต่ที่อ่านแล้วรู้สึกคุ้นๆ คือประโยคที่ว่า มีการทุจริตเอื้อเฟื้อราคาให้กับคนซื้อข้าวที่เป็นพรรคพวกกัน ซึ่งก็ชักจะมีกลิ่นออกมาแล้ว
อืมมม ถ้าอยู่ใกล้ๆ จะขอให้เปิดสีข้างให้ดูซะหน่อยว่ายังอยู่ดี ไม่เป็นแผลไปแล้ว 
เพราะไอ้กลิ่นที่ว่าน่ะ มันทะแม่งๆ มาตั้งแต่รัฐบาลที่ผ่านมาแล้ว